title: Vykonávacie nariadenie Komisie (EÚ) 2017/2091 zo 14. novembra 2017, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neobnovuje schválenie účinnej látky iprodión a ktorým sa mení vykonávacie nariadenie (EÚ) č. 540/2011 (Text s významom pre EHP )

text:
               15.11.2017

               SK

               Úradný vestník Európskej únie

               L 297/25

         VYKONÁVACIE NARIADENIE KOMISIE (EÚ) 2017/2091
   zo 14. novembra 2017,
   ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neobnovuje schválenie účinnej látky iprodión a ktorým sa mení vykonávacie nariadenie (EÚ) č. 540/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1 a článok 78 ods. 2,
   keďže:

               (1)

               Smernicou Komisie 2003/31/ES (2) sa iprodión zaradil ako účinná látka do prílohy I k smernici Rady 91/414/EHS (3).

               (2)

               Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a sú uvedené v časti A prílohy k vykonávaciemu nariadeniu Komisie (EÚ) č. 540/2011 (4).

               (3)

               Platnosť schválenia účinnej látky iprodión v zmysle časti A prílohy k vykonávaciemu nariadeniu (EÚ) č. 540/2011 uplynie 31. októbra 2018.

               (4)

               Žiadosť o obnovenie schválenia účinnej látky iprodión bola predložená v súlade s článkom 1 vykonávacieho nariadenia Komisie (EÚ) č. 844/2012 (5) v lehote stanovenej v uvedenom článku.

               (5)

               Žiadateľ predložil doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.

               (6)

               Spravodajský členský štát vypracoval hodnotiacu správu o obnovení na základe konzultácie so spoluspravodajským členským štátom a 3. novembra 2015 ju predložil Európskemu úradu pre bezpečnosť potravín (ďalej len „úrad“) a Komisii.

               (7)

               Úrad postúpil hodnotiacu správu o obnovení žiadateľovi a členským štátom na pripomienkovanie a prijaté pripomienky postúpil Komisii. Úrad takisto sprístupnil doplňujúcu súhrnnú dokumentáciu verejnosti.

               (8)

               Úrad oznámil 8. júna 2016 Komisii svoj záver (6) o tom, či možno očakávať, že iprodión spĺňa kritériá schválenia stanovené v článku 4 nariadenia (ES) č. 1107/2009. Úrad skonštatoval, že hodnotené reprezentatívne použitia môžu s veľkou pravdepodobnosťou viesť k expozícii podzemnej vody relevantným metabolitom iprodiónu, ktorá prekračuje parametrickú hraničnú hodnotu pre pitnú vodu 0,1 μg/l, v situáciách, ktoré sú zastúpené vo všetkých príslušných scenároch v prípade podzemnej vody; dokonca sa predpokladá, že jeden relevantný metabolit prekročí vo všetkých príslušných scenároch v prípade podzemnej vody 0,75 μg/l. Úrad okrem toho dospel k záveru, že existuje vysoké dlhodobé riziko pre vodné organizmy.

               (9)

               Okrem toho dospel úrad v prípade jedného metabolitu, ktorý sa zistil ako rezíduum v rastlinách a ako nečistota v technickom materiáli, k záveru, že nemožno vylúčiť genotoxický potenciál, a preto stanovenie referenčných hodnôt pre uvedený metabolit nie je možné na základe dostupných informácií potvrdiť. Navyše sa na základe dostupných informácií nedalo kompletne zrealizovať posúdenie výživového rizika, keďže pre posúdenie rizika nie je možné stanoviť definície rezíduí; nemožno však vylúčiť akútne riziko pre spotrebiteľa. Napokon nebolo možné na základe informácií predložených v spise kompletne zrealizovať ani dlhodobé posúdenie rizika pre voľne žijúce cicavce v prípade všetkých relevantných spôsobov expozície.

               (10)

               Okrem toho je iprodión v súlade s nariadením Európskeho parlamentu a Rady (ES) č. 1272/2008 (7) klasifikovaný ako karcinogénna látka kategórie 2, zatiaľ čo podľa záveru úradu by sa iprodión mal klasifikovať ako karcinogénna látka kategórie 1B a ako reprodukčne toxická látka kategórie 2. V prípade posudzovaných reprezentatívnych použití prekračujú hladiny rezíduí štandardnú hodnotu uvedenú v článku 18 ods. 1 písm. b) nariadenia Európskeho parlamentu a Rady (ES) č. 396/2005 (8). Z toho dôvodu nie sú splnené požiadavky stanovené v bodoch 3.6.3 a 3.6.5. prílohy II k nariadeniu (ES) č. 1107/2009.

               (11)

               Komisia vyzvala žiadateľa, aby predložil svoje pripomienky k záveru úradu a, v súlade s článkom 14 ods. 1 tretím odsekom vykonávacieho nariadenia (EÚ) č. 844/2012, k návrhu správy o obnovení. Žiadateľ predložil svoje pripomienky, ktoré boli dôkladne preskúmané.

               (12)

               Napriek argumentom, ktoré žiadateľ uviedol, však nebolo možné vyvrátiť pochybnosti týkajúce sa danej látky.

               (13)

               V prípade jedného alebo viacerých reprezentatívnych použití aspoň jedného prípravku na ochranu rastlín sa z dôvodu vyjadrených pochybností nedospelo k záveru, že kritériá schválenia uvedené v článku 4 nariadenia (ES) č. 1107/2009 sú splnené. Preto je vhodné schválenie iprodiónu v súlade s článkom 20 ods. 1 písm. b) uvedeného nariadenia neobnoviť.

               (14)

               Členským štátom by sa mal poskytnúť čas na zrušenie autorizácií prípravkov na ochranu rastlín s obsahom iprodiónu.

               (15)

               Pokiaľ ide o prípravky na ochranu rastlín s obsahom iprodiónu, v prípade ktorých členské štáty v súlade s článkom 46 nariadenia (ES) č. 1107/2009 udelia dobu odkladu, by toto obdobie malo uplynúť najneskôr 5. júna 2018.

               (16)

               Vykonávacím nariadením Komisie (EÚ) 2017/1511 (9) sa predĺžil dátum uplynutia platnosti schválenia iprodiónu do 31. októbra 2018, aby sa postup obnovenia mohol dokončiť pred uplynutím obdobia schválenia uvedenej látky. Avšak vzhľadom na to, že rozhodnutie bolo prijaté pred uvedeným predĺženým dátumom uplynutia platnosti, toto nariadenie by sa malo začať uplatňovať čo najskôr.

               (17)

               Toto nariadenie nemá vplyv na predloženie ďalšej žiadosti o schválenie iprodiónu v súlade s článkom 7 nariadenia (ES) č. 1107/2009.

               (18)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   Neobnovenie schválenia účinnej látky
   Schválenie účinnej látky iprodión sa neobnovuje.
   Článok 2
   Zmeny vykonávacieho nariadenia (EÚ) č. 540/2011
   V časti A prílohy k vykonávaciemu nariadeniu (EÚ) č. 540/2011 sa vypúšťa riadok 50 týkajúci sa iprodiónu.
   Článok 3
   Prechodné opatrenia
   Členské štáty zrušia autorizácie prípravkov na ochranu rastlín s obsahom účinnej látky iprodión najneskôr 5. marca 2018.
   Článok 4
   Doba odkladu
   Akýkoľvek odklad, ktorý členské štáty poskytnú v súlade s článkom 46 nariadenia (ES) č. 1107/2009, musí byť čo najkratší a uplynúť najneskôr 5. júna 2018.
   Článok 5
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. novembra 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 309, 24.11.2009, s. 1.

      (2)  Smernica Komisie 2003/31/ES z 11. apríla 2003, ktorou sa mení a dopĺňa smernica Rady 91/414/EHS z dôvodu zaradenia 2,4-DB, beta-cyfluthrin, cyfluthrin, iprodione, linuron, hydrazid kyseliny maleínovej a pendimethaline medzi účinné látky (Ú. v. EÚ L 101, 23.4.2003, s. 3).

      (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

      (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

      (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

      (6)  EFSA (Európsky úrad pre bezpečnosť potravín), 2016. Záver z partnerského preskúmania posúdenia rizika pesticídov s účinnou látkou iprodión. Vestník EFSA (EFSA Journal) (2016) 14(11):4609, 31 s. doi:10.2903/j.efsa.2016.4609.

      (7)  Nariadenie Európskeho parlamentu a Rady (ES) č. 1272/2008 z 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

      (8)  Nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v. EÚ L 70, 16.3.2005, s. 1).

      (9)  Vykonávacie nariadenie Komisie (EÚ) 2017/1511 z 30. augusta 2017, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok 1-metylcyklopropén, beta-cyflutrín, chlorotalonil, chlorotolurón, cypermetrín, daminozid, deltametrín, dimeténamid-p, flufenacet, flurtamón, forchlórfenurón, fostiazát, indoxakarb, iprodión, MCPA, MCPB, siltiofam, tiofanát-metyl a tribenurón (Ú. v. EÚ L 224, 31.8.2017, s. 115).


title: Vykonávacie nariadenie Komisie (EÚ) 2018/256 z 20. februára 2018, ktorým sa dvestoosemdesiaty prvýkrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

text:
               21.2.2018

               SK

               Úradný vestník Európskej únie

               L 48/39

         VYKONÁVACIE NARIADENIE KOMISIE (EÚ) 2018/256
   z 20. februára 2018,
   ktorým sa dvestoosemdesiaty prvýkrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 5,
   keďže:

               (1)

               V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

               (2)

               Dňa 14. februára 2018 sankčný výbor Bezpečnostnej rady OSN rozhodol o zmene jedného záznamu v zozname osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov. Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha I k nariadeniu (ES) č. 881/2002 sa týmto mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. februára 2018

            Za Komisiu

            v mene predsedu

            riaditeľka Útvaru pre nástroje zahraničnej politiky

      (1)  Ú. v. ES L 139, 29.5.2002, s. 9.

      PRÍLOHA
      V prílohe I k nariadeniu (ES) č. 881/2002 sa záznam „Djamel Lounici (alias Jamal Lounici). Adresa: Alžírsko. Dátum narodenia: 1.2.1962. Miesto narodenia: Alžír, Alžírsko. Štátna príslušnosť: Alžírsko. Ďalšie informácie: a) meno otca je Abdelkader a meno matky Johra Birouh; b) navrátený z Talianska do Alžírska, kde sa zdržiava od novembra 2008; c) zať Othmana Deramchi. Dátum zaradenia do zoznamu podľa článku 2a ods. 4 písm. b): 16.1.2004.“ nahrádza takto:

         „Djamel Lounici (alias Jamal Lounici). Adresa: Alžírsko. Dátum narodenia: 1.2.1962. Miesto narodenia: Alžír, Alžírsko. Štátna príslušnosť: Alžírsko. Ďalšie informácie: a) meno otca je Abdelkader a meno matky Johra Birouh; b) navrátený z Francúzska do Alžírska, kde sa zdržiava od septembra 2008. Dátum zaradenia do zoznamu podľa článku 7d ods. 2 písm. i): 16.1.2004.“


title: Vykonávacie nariadenie Komisie (EÚ) 2018/260 z 21. februára 2018, ktorým sa ukončuje prešetrovanie týkajúce sa možného obchádzania antidumpingových opatrení uložených vykonávacím nariadením Rady (EÚ) č. 1008/2011 zmeneným vykonávacím nariadením (EÚ) č. 372/2013 na dovoz ručných paletovacích vozíkov a ich hlavných častí s pôvodom v Čínskej ľudovej republike dovozom zasielaným z Vietnamu, bez ohľadu na to, či má alebo nemá deklarovaný pôvod vo Vietname

text:
               22.2.2018

               SK

               Úradný vestník Európskej únie

               L 49/16

         VYKONÁVACIE NARIADENIE KOMISIE (EÚ) 2018/260
   z 21. februára 2018,
   ktorým sa ukončuje prešetrovanie týkajúce sa možného obchádzania antidumpingových opatrení uložených vykonávacím nariadením Rady (EÚ) č. 1008/2011 zmeneným vykonávacím nariadením (EÚ) č. 372/2013 na dovoz ručných paletovacích vozíkov a ich hlavných častí s pôvodom v Čínskej ľudovej republike dovozom zasielaným z Vietnamu, bez ohľadu na to, či má alebo nemá deklarovaný pôvod vo Vietname
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 13 ods. 3 a článok 14 ods. 5,
   keďže:
   1.   POSTUP

   1.1.   Predchádzajúce prešetrovania a existujúce opatrenia

               (1)

               V júli 2005 Rada nariadením (ES) č. 1174/2005 (2) uložila konečné antidumpingové clo na dovoz ručných paletovacích vozíkov a ich hlavných častí (ďalej len „ručné paletovacie vozíky“) s pôvodom v Čínskej ľudovej republike (ďalej len „ČĽR“ alebo „Čína“). Opatrenia pozostávali z valorického antidumpingového cla v rozpätí od 7,6 % do 46,7 % (ďalej len „pôvodné opatrenia“).

               (2)

               V júli 2008 po čiastočnom priebežnom revíznom prešetrovaní ex officio podľa článku 11 ods. 3 základného nariadenia Rada nariadením (ES) č. 684/2008 (3) objasnila oblasť uplatňovania opatrení a vylúčila z uplatňovania pôvodných antidumpingových opatrení určité výrobky, vysokozdvižné vozíky, stohovacie vozíky, nožnicové vozíky a vozíky s váhou, pri ktorých sa zistilo, že sa líšia od ručných paletovacích vozíkov svojimi vlastnosťami a špecifickými funkciami a konečným použitím.

               (3)

               V júni 2009 po prešetrovaní obchádzania podľa článku 13 základného nariadenia Rada nariadením (ES) č. 499/2009 (4) rozšírila uplatňovanie konečného antidumpingového cla uplatniteľného na „všetky ostatné spoločnosti“ uloženého nariadením (ES) č. 1174/2005 na ručné paletovacie vozíky zasielané z Thajska, či už deklarované ako výrobok s pôvodom v Thajsku, alebo nie.

               (4)

               V októbri 2011 po revíznom prešetrovaní pred uplynutím platnosti podľa článku 11 ods. 2 základného nariadenia Rada vykonávacím nariadením (EÚ) č. 1008/2011 (5) uložila konečné antidumpingové clo na dovoz ručných paletovacích vozíkov s pôvodom v ČĽR.

               (5)

               V apríli 2013 po priebežnom revíznom prešetrovaní podľa článku 11 ods. 3 základného nariadenia Rada zmenila nariadenie (EÚ) č. 1008/2011 vykonávacím nariadením (EÚ) č. 372/2013 (6) a uložila clo so sadzbou 70,8 % uplatniteľné na všetok dovoz ručných paletovacích vozíkov s pôvodom v ČĽR do Únie.

               (6)

               V septembri 2014 po revíznom prešetrovaní týkajúcom sa nového vývozcu podľa článku 11 ods. 4 základného nariadenia Európska komisia (ďalej len „Komisia“) zmenila nariadenie (EÚ) č. 1008/2011 vykonávacím nariadením (EÚ) č. 946/2014 (7) a uložila individuálnu colnú sadzbu 54,1 % na dovoz ručných paletovacích vozíkov od spoločnosti Ningbo Logitrans Handling Equipment Co.

               (7)

               V auguste 2016 po prešetrovaní obchádzania podľa článku 13 základného nariadenia Komisia vykonávacím nariadením (EÚ) 2016/1346 (8) rozšírila platné konečné antidumpingové clá na dovoz mierne upravených ručných paletovacích vozíkov so systémom zobrazovania hmotnosti, ktorý nie je zabudovaný do podvozka (vidlíc), s pôvodom v ČĽR.

               (8)

               V novembri 2017 po druhom revíznom prešetrovaní pred uplynutím platnosti podľa článku 11 ods. 2 základného nariadenia Komisia vykonávacím nariadením (EÚ) 2017/2206 (9) uložila konečné antidumpingové clo na dovoz ručných paletovacích vozíkov s pôvodom v ČĽR.

               (9)

               V súčasnosti platným opatrením je konečné antidumpingové clo na dovoz ručných paletovacích vozíkov a ich hlavných častí s pôvodom v ČĽR, ktoré pozostáva z valorického cla stanoveného na 70,8 %.

         1.2.   Žiadosť

               (10)

               Komisii bola podľa článku 13 ods. 3 a článku 14 ods. 5 základného nariadenia doručená žiadosť o prešetrenie možného obchádzania antidumpingových opatrení uložených na dovoz ručných paletovacích vozíkov a ich hlavných častí s pôvodom v ČĽR dovozom zasielaným z Vietnamu, bez ohľadu na to, či má alebo nemá deklarovaný pôvod vo Vietname, a o zavedenie registrácie takéhoto dovozu.

               (11)

               Žiadosť podali 6. júna 2017 dvaja výrobcovia ručných paletovacích vozíkov a ich hlavných častí z Únie, Toyota Material Handling Manufacturing Sweden AB a PR Industrial S.r.l. (ďalej len „žiadatelia“).

               (12)

               Žiadosť obsahovala dostatočné dôkazy prima facie o zmene štruktúry obchodu medzi Úniou, ČĽR a Vietnamom, ktorá zrejme vychádzala z praxe, procesu alebo činnosti, pre ktorú neexistuje iná dostatočne náležitá príčina ani ekonomické opodstatnenie než uloženie cla, konkrétne zasielanie dotknutého výrobku cez Vietnam do Únie po tom, ako sa podrobil montážnym činnostiam vo Vietname. Žiadosť obsahovala dostatočné dôkazy prima facie, z ktorých vyplýva, že takéto montážne činnosti predstavovali obchádzanie opatrení, keďže čínske časti predstavovali viac než 60 % celkovej hodnoty zmontovaného výrobku a hodnota pridaná počas montážnej činnosti bola nižšia než 25 % výrobných nákladov.

               (13)

               Okrem toho žiadosť obsahovala dostatočné dôkazy prima facie, že už opísaná prax oslabovala nápravné účinky existujúcich antidumpingových opatrení z hľadiska množstiev aj cien a že ceny výrobku, ktorý je predmetom prešetrovania, boli dumpingové vo vzťahu k normálnej hodnote, ktorá bola predtým stanovená pre dotknutý výrobok.

         1.3.   Dotknutý výrobok a výrobok, ktorý je predmetom prešetrovania

               (14)

               Výrobkom, ktorý je predmetom tohto prešetrovania, sú ručné paletovacie vozíky a ich hlavné časti, t. j. podvozok a hydraulika, v súčasnosti patriace pod číselné znaky KN ex 8427 90 00 a ex 8431 20 00, s pôvodom v Čínskej ľudovej republike. Na účely tohto nariadenia sú ručnými paletovacími vozíkmi vozíky s kolesami a zdvíhacími vidlicami na manipuláciu s paletami, určené na manuálne tlačenie, ťahanie a riadenie kráčajúcou obsluhou na hladkom, rovnom, tvrdom povrchu pomocou otočnej rukoväti. Ručné paletovacie vozíky sú určené len na zdvíhanie nákladu pomocou pumpy kývavým pohybom rukoväti do takej výšky, aby bolo možné premiestňovať náklad, a nemajú žiadne ďalšie funkcie alebo použitia, ako napríklad i) premiestňovanie a zdvíhanie nákladov na vyššie miesto alebo uľahčenie uskladňovania nákladov (vysokozdvižné vozíky); ii) stohovanie paliet na seba (stohovacie vozíky); iii) zdvíhanie nákladu na pracovnú úroveň (nožnicové vozíky) alebo iv) zdvíhanie a váženie nákladu (vozíky s váhou) (ďalej len „dotknutý výrobok“).

               (15)

               Výrobok, ktorý je predmetom prešetrovania, je rovnaký ako výrobok vymedzený vyššie, ale zasiela sa z Vietnamu, bez ohľadu na to, či má, alebo nemá deklarovaný pôvod vo Vietname, a v súčasnosti patrí pod rovnaké číselné znaky KN ako dotknutý výrobok (ďalej len „výrobok, ktorý je predmetom prešetrovania“).

               (16)

               Z prešetrovania vyplynulo, že vymedzené ručné paletovacie vozíky a ich hlavné časti vyvážané do Únie z ČĽR a tie, ktoré sa zasielajú z Vietnamu, majú rovnaké základné fyzické a technické vlastnosti a použitie a z tohto dôvodu sa majú považovať za podobné výrobky v zmysle článku 1 ods. 4 základného nariadenia.

         1.4.   Začatie

               (17)

               Keďže Komisia po tom, ako informovala členské štáty, stanovila, že existujú dostatočné dôkazy prima facie na začatie prešetrovania podľa článku 13 ods. 3 a článku 14 ods. 5 základného nariadenia, rozhodla sa prešetriť možné obchádzanie antidumpingových opatrení uložených na dovoz ručných paletovacích vozíkov a ich hlavných častí s pôvodom v Číne a zaviesť registráciu dovozu ručných paletovacích vozíkov a ich hlavných častí zasielaného z Vietnamu, bez ohľadu na to, či má alebo nemá deklarovaný pôvod vo Vietname.

               (18)

               Prešetrovanie sa začalo vykonávacím nariadením Komisie (EÚ) 2017/1348 (10) (ďalej len „nariadenie o začatí prešetrovania“).

         1.5.   Obdobie prešetrovania a vykazované obdobie

               (19)

               Obdobie prešetrovania sa vzťahovalo na obdobie od 1. januára 2011 do 30. júna 2017 (ďalej len „obdobie prešetrovania“). Zhromaždili sa údaje za obdobie prešetrovania s cieľom prešetriť okrem iného údajnú zmenu v štruktúre obchodu po uložení opatrení, ako aj po zvýšení konečného antidumpingového cla vykonávacím nariadením (EÚ) č. 372/2013, a existenciu praxe, procesu alebo činnosti, pre ktoré neexistuje iná dostatočne náležitá príčina ani ekonomické opodstatnenie než uloženie cla. Za vykazované obdobie od 1. júla 2016 do 30. júna 2017 (ďalej len „vykazované obdobie“) sa zhromaždili podrobnejšie údaje s cieľom preskúmať, či dovoz oslabuje nápravné účinky platných opatrení z hľadiska cien a/alebo množstiev a či dochádzalo k dumpingu.

         1.6.   Prešetrovanie

               (20)

               Komisia oficiálne informovala o začatí prešetrovania orgány ČĽR a Vietnamu, vyvážajúcich výrobcov a obchodníkov v týchto krajinách, dovozcov v Únii, o ktorých je známe, že sa ich konanie týka, a výrobné odvetvie Únie. Výrobcom/vývozcom v ČĽR a vo Vietname, ktorí sú Komisii známi alebo ktorí sa Komisii prihlásili v lehotách uvedených v odôvodnení 15 nariadenia o začatí prešetrovania, boli zaslané dotazníky. Dotazníky boli zaslané aj dovozcom v Únii.

               (21)

               Zainteresované strany dostali príležitosť v lehote stanovenej v nariadení o začatí prešetrovania písomne vyjadriť svoje stanoviská a požiadať o vypočutie.

               (22)

               Prihlásili sa tri spoločnosti z Vietnamu, z ktorých jedna počas obdobia prešetrovania ešte nezačala s výrobou ručných paletovacích vozíkov, a štyria neprepojení dovozcovia.

               (23)

               Dve spoločnosti z Vietnamu predložili vyplnený dotazník a požiadali o oslobodenie od možných rozšírených opatrení v súlade s článkom 13 ods. 4 základného nariadenia.

               (24)

               Vyplnený dotazník predložili štyria neprepojení dovozcovia z Únie.

               (25)

               Overovania na mieste sa uskutočnili v priestoroch týchto spoločností vo Vietname:

                           —

                           Vietmachine Producing and Trading Co., Ltd a

                           —

                           D&D Technologies Co., Ltd.

         2.   VÝSLEDKY PREŠETROVANIA

   2.1.   Všeobecné úvahy

               (26)

               V súlade s článkom 13 ods. 1 základného nariadenia by mali byť postupne analyzované nasledujúce prvky, aby sa posúdilo možné obchádzanie:

                           —

                           či existovala zmena v štruktúre obchodu medzi ČĽR a Úniou,

                           —

                           či táto zmena vychádzala z praxe, procesu alebo činnosti, pre ktoré neexistuje iná dostatočne náležitá príčina alebo hospodárske odôvodnenie než uloženie platných antidumpingových opatrení,

                           —

                           či existujú dôkazy o ujme alebo o oslabovaní nápravných účinkov platných antidumpingových opatrení z hľadiska cien a/alebo množstiev výrobku, ktorý je predmetom prešetrovania, a

                           —

                           či existuje dôkaz o dumpingu vo vzťahu k normálnym hodnotám, ktoré boli predtým stanovené pre dotknutý výrobok.

               (27)

               Keďže dôkazy prima facie poskytnuté žiadateľmi v rámci žiadosti poukazovali na montážne činnosti vo Vietname, Komisia pri súčasnom prešetrovaní konkrétnejšie analyzovala, či boli splnené kritériá stanovené v článku 13 ods. 2 základného nariadenia, a to najmä:

                           —

                           či sa montážna činnosť začala alebo podstatne vzrástla od začatia antidumpingového prešetrovania alebo tesne pred jeho začatím a dotknuté časti pochádzajú z krajiny, na ktorú sa vzťahujú opatrenia; a

                           —

                           či príslušné časti tvoria 60 % alebo viac z celkovej hodnoty častí zmontovaného výrobku a či pridaná hodnota častí zapracovaných počas montážnej alebo kompletizačnej činnosti bola vyššia než 25 % výrobných nákladov.

               (28)

               Informácie o predaji na vývoz predložené dvoma vietnamskými spoločnosťami možno považovať za zhodné s údajmi dostupnými v databáze Comext (11) v súvislosti s dovozom výrobku, ktorý je predmetom prešetrovania, z Vietnamu. Z tohto dôvodu sa usúdilo, že dané spoločnosti boli jedinými vývozcami výrobku, ktorý je predmetom prešetrovania, z Vietnamu do Únie počas vykazovaného obdobia.

         2.2.   Podmienka uvedená v článku 13 ods. 2 písm. a): začiatok alebo podstatný nárast činností

               (29)

               V prípade oboch spoločností sa objem predaja na trh Únie nepretržite zvyšoval medzi rokom 2013, keď bolo konečné antidumpingové clo vykonávacím nariadením (EÚ) č. 372/2013 zvýšené na 70,8 %, a vykazovaným obdobím. Obe spoločnosti počas tohto obdobia viac než strojnásobili objem predaja na trh Únie. Pred rokom 2013 bol objem vyvezený uvedenými spoločnosťami na trh Únie zanedbateľný alebo nulový. Súbežne s tým čínsky vývoz výrobku, ktorý je predmetom prešetrovania, na trh Únie výrazne klesol o 65 %. Dospelo sa teda k záveru, že došlo k zmene v štruktúre obchodu medzi Úniou a ČĽR na jednej strane a Úniou a Vietnamom na strane druhej, a preto bola splnená podmienka stanovená v článku 13 ods. 2 písm. a) základného nariadenia.

         2.3.   Podmienky uvedené v článku 13 ods. 2 písm. b): kritériá 60 % a 25 %

               (30)

               V súlade s článkom 13 ods. 2 písm. b) základného nariadenia, aby bolo možné určiť, či dochádza k obchádzaniu, Komisia musela overiť, či príslušné časti použité pri montážnej činnosti z krajín, na ktoré sa vzťahujú opatrenia, tvoria 60 % alebo viac z celkovej hodnoty častí zmontovaného výrobku, a či pridaná hodnota zapracovaných častí nebola vyššia než 25 % výrobných nákladov.

         i)   Prvé kritérium: 60 % z celkovej hodnoty častí tvoriacich zmontovaný výrobok

               (31)

               V prípade oboch spolupracujúcich spoločností sa zistilo, že časti z krajiny, na ktorú sa vzťahujú opatrenia, nepredstavovali 60 % alebo viac z celkovej hodnoty častí zmontovaných výrobkov.

               (32)

               Preto montážne činnosti vykonávané spolupracujúcimi vietnamskými spoločnosťami nemožno považovať za obchádzanie v zmysle článku 13 ods. 2 základného nariadenia.

         ii)   Druhé kritérium: 25 % hodnoty, ktorá je pridaná privezeným častiam

               (33)

               Keďže prešetrovaním sa preukázalo, že kritérium 60 % nebolo splnené a montážnu činnosť nemožno považovať za obchádzanie v zmysle článku 13 ods. 2 základného nariadenia, nepokladalo sa za potrebné preskúmať toto kritérium.

         2.4.   Podmienky uvedené v článku 13 ods. 2 písm. c): oslabenie nápravných účinkov cla a dôkaz o dumpingu

               (34)

               Keďže prešetrovaním sa preukázalo, že kritérium 60 % nebolo splnené a montážnu činnosť nemožno považovať za obchádzanie v zmysle článku 13 ods. 2 základného nariadenia, nepokladalo sa za potrebné tieto aspekty preskúmať.

               (35)

               Keďže obe prešetrované spoločnosti predstavujú 100 % dovozu z Vietnamu počas vykazovaného obdobia, nebolo možné stanoviť, že platné opatrenia, pokiaľ ide o Čínu, sa obchádzajú prostredníctvom dovozu zasielaného z Vietnamu.

         3.   UKONČENIE PREŠETROVANIA

               (36)

               Vzhľadom na zistenia uvedené v odôvodneniach 30 až 32 by sa súčasné prešetrovanie obchádzania malo ukončiť. Registrácia dovozu ručných paletovacích vozíkov a ich hlavných častí zasielaného z Vietnamu, bez ohľadu na to, či má, alebo nemá deklarovaný pôvod vo Vietname, zavedená nariadením o začatí prešetrovania by sa mala prestať vykonávať a dané nariadenie by sa malo zrušiť.

               (37)

               Zainteresované strany boli informované o základných skutočnostiach a úvahách, na základe ktorých Komisia zamýšľa ukončiť prešetrovanie, a dostali príležitosť predložiť pripomienky. Doručené pripomienky neboli takého charakteru, ktorý by mohol zmeniť uvedené závery.

               (38)

               Opatrenia stanovené v tomto nariadení sú v súlade so stanoviskom výboru zriadeného podľa článku 15 ods. 1 nariadenia (EÚ) 2016/1036,

         PRIJALA TOTO NARIADENIE:
   Článok 1
   Prešetrovanie začaté vykonávacím nariadením (EÚ) 2017/1348 s cieľom určiť, či sa dovozom do Únie ručných paletovacích vozíkov a ich hlavných častí, t. j. podvozkov a hydrauliky, s pôvodom v Čínskej ľudovej republike, v súčasnosti patriacich pod číselné znaky KN ex 8427 90 00 a ex 8431 20 00 a zasielaných z Vietnamu, bez ohľadu na to, či majú, alebo nemajú deklarovaný pôvod vo Vietname (kódy TARIC 8427900013 a 8431200013), obchádzajú opatrenia uložené vykonávacím nariadením (EÚ) č. 1008/2011 zmeneným vykonávacím nariadením (EÚ) č. 372/2013, sa týmto ukončuje.
   Článok 2
   Colné orgány prestanú vykonávať registráciu dovozu zavedenú v súlade s článkom 2 vykonávacieho nariadenia (EÚ) 2017/1348.
   Článok 3
   Vykonávacie nariadenie (EÚ) 2017/1348 sa týmto zrušuje.
   Článok 4
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 21. februára 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 176, 30.6.2016, s. 21.

      (2)  Nariadenie Rady (ES) č. 1174/2005 z 18. júla 2005 o uložení konečného antidumpingového cla a o konečnom výbere dočasného cla uloženého na dovozy ručných paletovacích vozíkov a ich hlavných častí s pôvodom v Čínskej ľudovej republike (Ú. v. EÚ L 189, 21.7.2005, s. 1).

      (3)  Nariadenie Rady (ES) č. 684/2008 zo 17. júla 2008, ktorým sa objasňuje oblasť uplatňovania antidumpingových opatrení uložených nariadením (ES) č. 1174/2005 na dovoz ručných paletovacích vozíkov a ich hlavných častí s pôvodom v Čínskej ľudovej republike (Ú. v. EÚ L 192, 19.7.2008, s. 1).

      (4)  Nariadenie Rady (ES) č. 499/2009 z 11. júna 2009, ktorým sa rozširuje konečné antidumpingové clo uložené nariadením (ES) č. 1174/2005 na dovoz ručných paletových vozíkov a ich hlavných častí s pôvodom v Čínskej ľudovej republike na dovoz rovnakého výrobku zasielaného z Thajska, či už deklarovaného ako výrobok s pôvodom v Thajsku, alebo nie (Ú. v. EÚ L 151, 16.6.2009, s. 1).

      (5)  Vykonávacie nariadenie Rady (EÚ) č. 1008/2011 z 10. októbra 2011, ktorým sa po preskúmaní pred uplynutím platnosti podľa článku 11 ods. 2 nariadenia (ES) č. 1225/2009 ukladá konečné antidumpingové clo na dovoz ručných paletovacích vozíkov a ich hlavných častí s pôvodom v Čínskej ľudovej republike, rozšírené na dovoz ručných paletovacích vozíkov a ich hlavných častí zasielaných z Thajska, bez ohľadu na to, či sú alebo nie sú deklarované ako výrobky s pôvodom v Thajsku (Ú. v. EÚ L 268, 13.10.2011, s. 1).

      (6)  Vykonávacie nariadenie Rady (EÚ) č. 372/2013 z 22. apríla 2013, ktorým sa mení vykonávacie nariadenie (EÚ) č. 1008/2011, ktorým sa po čiastočnom predbežnom preskúmaní podľa článku 11 ods. 3 nariadenia (ES) č. 1225/2009 ukladá konečné antidumpingové clo na dovoz ručných paletovacích vozíkov a ich hlavných častí s pôvodom v Čínskej ľudovej republike (Ú. v. EÚ L 112, 24.4.2013, s. 1).

      (7)  Vykonávacie nariadenie Komisie (EÚ) č. 946/2014 zo 4. septembra 2014, ktorým sa po preskúmaní týkajúcom sa „nového vývozcu“ podľa článku 11 ods. 4 nariadenia (ES) č. 1225/2009 mení vykonávacie nariadenie Rady (EÚ) č. 1008/2011, ktorým sa ukladá konečné antidumpingové clo na dovoz ručných paletovacích vozíkov a ich hlavných častí s pôvodom v Čínskej ľudovej republike (Ú. v. EÚ L 265, 5.9.2014, s. 7).

      (8)  Vykonávacie nariadenie Komisie (EÚ) 2016/1346 z 8. augusta 2016, ktorým sa rozširuje konečné antidumpingové clo uložené vykonávacím nariadením Rady (EÚ) č. 1008/2011 zmeneným vykonávacím nariadením Rady (EÚ) č. 372/2013 na dovoz ručných paletovacích vozíkov a ich hlavných častí s pôvodom v Čínskej ľudovej republike na dovoz mierne upravených ručných paletovacích vozíkov s pôvodom v Čínskej ľudovej republike (Ú. v. EÚ L 214, 9.8.2016, s. 1).

      (9)  Vykonávacie nariadenie Komisie (EÚ) 2017/2206 z 29. novembra 2017, ktorým sa ukladá konečné antidumpingové clo na ručné paletovacie vozíky a ich hlavné časti s pôvodom v Čínskej ľudovej republike po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036 (Ú. v. EÚ L 314, 30.11.2017, s. 12).

      (10)  Vykonávacie nariadenie Komisie (EÚ) 2017/1348 z 19. júla 2017, ktorým sa začína prešetrovanie týkajúce sa možného obchádzania antidumpingových opatrení uložených vykonávacím nariadením Rady (EÚ) č. 1008/2011 zmeneným vykonávacím nariadením (EÚ) č. 372/2013 na dovoz ručných paletovacích vozíkov a ich hlavných častí s pôvodom v Čínskej ľudovej republike dovozom zasielaným z Vietnamu, bez ohľadu na to, či má alebo nemá deklarovaný pôvod vo Vietname, a na základe ktorého sa zavádza registrácia takéhoto dovozu (Ú. v. EÚ L 188, 20.7.2017, s. 1).

      (11)  Comext je databáza štatistiky zahraničného obchodu, ktorú spravuje Eurostat.


title: Vykonávacie nariadenie Rady (EÚ) 2018/565 z 12. apríla 2018, ktorým sa vykonáva nariadenie (EÚ) č. 359/2011 o reštriktívnych opatreniach voči určitým osobám, subjektom a orgánom s ohľadom na situáciu v Iráne

text:
               13.4.2018

               SK

               Úradný vestník Európskej únie

               L 95/1

         VYKONÁVACIE NARIADENIE RADY (EÚ) 2018/565
   z 12. apríla 2018,
   ktorým sa vykonáva nariadenie (EÚ) č. 359/2011 o reštriktívnych opatreniach voči určitým osobám, subjektom a orgánom s ohľadom na situáciu v Iráne
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) č. 359/2011 z 12. apríla 2011 o reštriktívnych opatreniach voči určitým osobám, subjektom a orgánom s ohľadom na situáciu v Iráne (1), a najmä na jeho článok 12 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 12. apríla 2011 nariadenie (EÚ) č. 359/2011.

               (2)

               Rada na základe preskúmania rozhodnutia Rady 2011/235/SZBP (2) rozhodla, že reštriktívne opatrenia v ňom ustanovené by sa mali predĺžiť do 13. apríla 2019.

               (3)

               Rada tiež dospela k záveru, že záznamy o 29 osobách a jednom subjekte uvedené v prílohe I k nariadeniu (EÚ) č. 359/2011 by sa mali aktualizovať.

               (4)

               Príloha I k nariadeniu (EÚ) č. 359/2011 by sa mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha I k nariadeniu (EÚ) č. 359/2011 sa mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Luxemburgu 12. apríla 2018

            Za Radu

            predseda

         T. DONCHEV

      (1)  Ú. v. EÚ L 100, 14.4.2011, s. 1.

      (2)  Rozhodnutie Rady 2011/235/SZBP z 12. apríla 2011 o reštriktívnych opatreniach voči určitým osobám a subjektom s ohľadom na situáciu v Iráne (Ú. v. EÚ L 100, 14.4.2011, s. 51).

      PRÍLOHA
      Tieto záznamy nahrádzajú zodpovedajúce záznamy na zozname fyzických a právnických osôb, subjektov a orgánov stanovenom v prílohe I k nariadeniu (EÚ) č. 359/2011:

         „Osoby

                     Meno

                     Identifikačné údaje

                     Dôvody

                     Dátum zaradenia na zoznam

                     1.

                     AHMADI- MOQADDAM Esmail

                     miesto nar.: Teherán (Irán)
                     dátum nar.: 1961

                     Bývalý hlavný poradca pre bezpečnostné záležitosti pri náčelníkovi generálneho štábu ozbrojených síl. Od roku 2005 do začiatku roka 2015 riaditeľ iránskej štátnej polície. Jednotky pod jeho velením brutálne napádali účastníkov pokojných demonštrácií a 15. júna 2009 uskutočnili násilný nočný útok na internát Teheránskej univerzity. V súčasnosti riaditeľ iránskeho veliteľstva na podporu jemenského obyvateľstva.

                     12.4.2011

                     3.

                     ARAGHI (ERAGHI) Abdollah

                     Bývalý zástupca veliteľa pozemných síl IRGC. Nesie priamu a osobnú zodpovednosť za zásah počas demonštrácií v lete 2009.

                     12.4.2011

                     9.

                     NAQDI Mohammad-Reza

                     miesto nar.: Najaf (Irak)
                     dátum nar.: okolo 1952

                     Zástupca riaditeľa IRGC pre kultúrne a sociálne otázky. Bývalý veliteľ jednotiek Basídž. Ako veliteľ jednotiek Basídž v rámci IRGC bol zodpovedný alebo spoluzodpovedný za násilnosti páchané týmto hnutím koncom roka 2009 vrátane násilného zásahu počas sviatku Ašura v decembri 2009, počas ktorého zahynulo do 15 osôb a boli zatknuté stovky demonštrantov. Pred vymenovaním za veliteľa hnutia Basídž v októbri 2009 bol riaditeľom jeho spravodajskej jednotky hnutia zodpovedným za vypočúvanie osôb zatknutých počas povolebného zásahu.

                     12.4.2011

                     10.

                     RADAN Ahmad-Reza

                     miesto nar.: Isfahán (Irán)
                     dátum nar.: 1963

                     V minulosti viedol stredisko pre strategické štúdie iránskeho orgánu pre presadzovanie práva, ktorý je napojený na štátnu políciu. Bývalý riaditeľ centra pre policajné strategické štúdie, do júna 2014 zástupca veliteľa iránskej štátnej polície. Ako zástupca veliteľa iránskej štátnej polície od roku 2008 niesol zodpovednosť za bitie, vraždy a svojvoľné zatýkanie a väznenie demonštrantov zo strany policajných síl. V súčasnosti veliteľ IRGC zodpovedný za výcvik irackých „protiteroristických“ síl.

                     12.4.2011

                     11.

                     RAJABZADEH Azizollah

                     Bývalý vedúci teheránskej organizácie pre zmierňovanie následkov katastrof (TDMO). Bývalý veliteľ teheránskej polície (do januára 2010).
                     Ako veliteľ síl presadzovania práva v aglomerácii Teherán je najvyššie postavenou osobou obvinenou v prípade násilností v detenčnom centre Kahrizak.

                     12.4.2011

                     12.

                     SAJEDI-NIA Hossein

                     Zástupca veliteľa policajných operácií. Bývalý veliteľ teheránskej polície, bývalý zástupca veliteľa iránskej štátnej polície zodpovedný za policajné operácie. V rámci ministerstva vnútra zodpovedá za koordináciu represívnych operácií v iránskom hlavnom meste.

                     12.4.2011

                     13.

                     TAEB Hossein

                     miesto nar.: Teherán
                     dátum nar.: 1963

                     Riaditeľ spravodajskej služby IRGC. Bývalý zástupca veliteľa IRGC pre spravodajstvo. Do októbra 2009 veliteľ jednotiek Basídž. Sily pod jeho velením za zúčastňovali na masovom bití, vraždách, väznení a mučení pokojných demonštrantov.

                     12.4.2011

                     16.

                     HADDAD Hassan (alias Hassan ZAREH DEHNAVI)

                     Bývalý námestník bezpečnostného referenta Teheránskeho revolučného súdu. Bývalý sudca, Teheránsky revolučný súd, úsek 26. Mal na starosti prípady osôb väznených v súvislosti s povolebnými krízami a pravidelne sa vyhrážal ich rodinám, aby ich umlčal. Pomáhal pri vydávaní príkazov na vzatie do väzby pre detenčné centrum Kahrizak. V novembri 2014 iránske orgány oficiálne uznali, že zohrával úlohu v súvislosti so smrťou zadržaných osôb.

                     12.4.2011

                     21.

                     MOHSENI-EJEI Gholam-Hossein

                     miesto nar.: Ejiyeh
                     dátum nar.: okolo 1956

                     Člen Zhromaždenia pre obranu štátnych záujmov. Od septembra 2009 generálny prokurátor Iránu a podpredseda a hovorca justície. Bývalý minister pre spravodajstvo počas volieb v roku 2009. Keď bol počas volieb v roku 2009 ministrom pre spravodajstvo, spravodajský agenti pod jeho velením niesli zodpovednosť za väznenie a mučenie stoviek aktivistov, žurnalistov, disidentov a reformných politikov a vynucovali od nich pod nátlakom falošné priznania. Okrem toho boli politické osobnosti nútené k falošným priznaniam počas neznesiteľného vypočúvania, ktoré zahŕňalo mučenie, násilie, vydieranie a zastrašovanie rodinných príslušníkov.

                     12.4.2011

                     26.

                     SHARIFI Malek Adjar (alias: SHARIFI Malek Ajdar)

                     Sudca Najvyššieho súdu, riaditeľ 43. sekcie. Bývalý vedúci predstaviteľ justície v provincii Východný Azerbajdžan. Bol zodpovedný za proces so Sakineh Mohammadi-Aštianiovou.

                     12.4.2011

                     28.

                     YASAGHI Ali-Akbar

                     Sudca Najvyššieho súdu, riaditeľ 44. sekcie. Zástupca výkonného riaditeľa nadácie Setad-e Dieh. Bývalý predsedajúci sudca, Mašhadský revolučný súd. Pojednávania pod jeho dohľadom prebiehali povrchne a bez prístupu verejnosti, bez dodržiavania základných práv obvinených. Keďže rozsudky o popravách sa vydávali hromadne, pri udeľovaní trestu smrti sa nedodržiavali zásady spravodlivého procesu.

                     12.4.2011

                     32.

                     ZANJIREI Mohammad-Ali

                     Hlavný radca a bývalý zástupca predsedu Organizácie iránskych väzníc, nesie zodpovednosť za násilie a porušovanie práv v detenčných centrách. Nariadil presun mnohých väzňov do samoväzby.

                     12.4.2011

                     33.

                     ABBASZADEH- MESHKINI Mahmoud

                     Radca v Rade pre ľudské práva. Bývalý tajomník Rady pre ľudské práva. Bývalý guvernér provincie Ilam. Bývalý politický riaditeľ ministerstva vnútra. Ako predseda Výboru článku 10 zákona o aktivitách politických strán a skupín zodpovedal za povoľovanie demonštrácií a iných verejných podujatí a registrovanie politických strán.
                     V roku 2010 pozastavil činnosť dvoch reformných politických strán napojených na Musávího – Islamského iránskeho frontu účasti a Mudžahedínskej organizácie islamskej revolúcie.
                     Od roku 2009 dôsledne a neustále zamietal všetky mimovládne zhromaždenia, čím sa popieralo ústavné právo na protest a dôsledkom čoho bolo uväznenie veľkého počtu pokojných demonštrantov v rozpore s právom na slobodu zhromažďovania.
                     V roku 2009 tiež nedal opozícii povolenie na zhromaždenie, v rámci ktorého chcela vyjadriť smútok za ľuďmi zabitými počas protestov spojených s prezidentskými voľbami.

                     10.10.2011

                     34.

                     AKBARSHAHI Ali-Reza

                     Bývalý generálny riaditeľ iránskeho centra pre kontrolu drog (alias: centrum pre boj proti narkotikám). Bývalý veliteľ teheránskej polície. Pod jeho vedením bol policajný zbor zodpovedný za vyvíjanie mimosúdneho nátlaku na podozrivých počas zatýkania a vyšetrovacej väzby. Teheránska polícia sa v júni 2009 tiež podieľala na zásahu v internátoch Teheránskej univerzity, počas ktorého podľa komisie iránskeho parlamentu zranila polícia a milície Basídž viac ako 100 študentov. V súčasnosti riaditeľ železničnej polície.

                     10.10.2011

                     36.

                     AVAEE Seyyed Ali-Reza (alias: AVAEE Seyyed Alireza)

                     Minister spravodlivosti. Bývalý riaditeľ špeciálneho vyšetrovacieho úradu. Do júla 2016 námestník ministra vnútra a riaditeľ verejného registra. Od apríla 2014 poradca disciplinárneho súdu pre sudcov. Bývalý predseda teheránskeho sudcovského zboru. Ako predseda teheránskeho sudcovského zboru zodpovedá za porušovanie ľudských práv, svojvoľné zatýkanie, odopieranie práv väzňom a zvýšenie počtu popráv.

                     10.10.2011

                     40.

                     HABIBI Mohammad Reza

                     Vedúci kancelárie ministerstva spravodlivosti v meste Yazd. Bývalý zástupca prokurátora v Isfaháne. Podieľal sa na súdnych konaniach, v rámci ktorých sa obvineným odoprel spravodlivý proces – ako napr. v prípade Abdulaha Fathiho, ktorý bol v máji 2011 popravený po tom, čo Habibi počas súdneho konania v marci 2010 ignoroval jeho právo na vypočutie, ako aj problémy súvisiace s duševným zdravím. Je preto spoluzodpovedný za vážne porušovanie práva na riadny proces, čím prispel k nadmernému a zvyšujúcemu sa využívaniu trestu smrti a k prudkému nárastu počtu popráv od začiatku roka 2011.

                     10.10.2011

                     45.

                     JOKAR Mohammad Saleh

                     Zástupca revolučných gárd parlamentné záležitosti. V rokoch 2011 – 2016 poslanec za provinciu Yazd a člen parlamentného výboru pre národnú bezpečnosť a zahraničnú politiku. Bývalý veliteľ študentských basídžskych síl.
                     Ako veliteľ študentských basídžskych síl sa aktívne podieľal na potláčaní protestov v školách a na univerzitách a nezákonnom zadržiavaní aktivistov a novinárov.

                     10.10.2011

                     48.

                     MAHSOULI Sadeq (alias: MAHSULI Sadeq)

                     miesto nar.: Oroumieh (Irán)
                     dátum nar.: 1959/60

                     Poradca bývalého prezidenta Mahmúda Ahmadínedžáda, súčasný člen Zhromaždenia pre obranu štátnych záujmov a podpredseda Frontu vytrvalosti. Minister sociálnych vecí a sociálneho zabezpečenia v období rokov 2009 až 2011. Minister vnútra do augusta 2009. Ako minister vnútra mal právomoc nad všetkými policajnými silami, bezpečnostnými agentmi ministerstva vnútra a neuniformovanými agentmi. Tieto sily boli pod jeho velením zodpovedné za útoky na internáty Teheránskej univerzity 14. júna 2009 a mučenie študentov v suteréne ministerstva (známe štvrté podzemné podlažie). Ďalší demonštranti boli vážne týraní v detenčnom centre Kahrizak, ktoré riadila polícia pod velením Mahsouliho.

                     10.10.2011

                     50.

                     OMIDI Mehrdad (alias: Reza; OMIDI Reza)

                     Riaditeľ policajnej sekcie VI, vyšetrovacie oddelenie. Bývalý riaditeľ spravodajskej služby v rámci iránskej polície. Bývalý riaditeľ jednotky iránskej polície pre počítačovú trestnú činnosť. Je zodpovedný za tisícky vyšetrovaní a obžalovaní reformistov a odporcov politického režimu, ktorí používajú internet. Zodpovedá tak za vážne porušovanie ľudských práv pri represiách voči osobám, ktoré sa stavajú na obranu svojich legitímnych práv vrátane slobody prejavu.

                     10.10.2011

                     51.

                     SALARKIA Mahmoud

                     Bývalý riaditeľ teheránskeho futbalového klubu „Persepolis“.

                     Bývalý vedúci komisie mesta Teherán pre naftu a dopravu. Zástupca generálneho prokurátora Teheránu pre väzenské záležitosti počas zásahu proti demonštráciám v roku 2009.
                     Ako zástupca generálneho prokurátora Teheránu pre väzenské záležitosti bol priamo zodpovedný za vydanie mnohých zatýkacích rozkazov voči nevinným a pokojným demonštrantom a aktivistom. Z mnohých správ obhajcov ľudských práv je zrejmé, že skoro všetky tieto uväznené osoby boli na základe jeho pokynu rôznu dobu bez obvinenia zadržiavané v izolácii bez možnosti kontaktovať advokáta alebo rodinných príslušníkov, a to často v podmienkach podobných nútenému zmiznutiu. Ich rodiny často nie sú o zatknutí informované.

                     10.10.2011

                     53.

                     TALA Hossein (alias: TALA Hosseyn)

                     Starosta mesta Eslamshahr. Bývalý poslanec iránskeho parlamentu. Do septembra 2010 generálny guvernér („Farmandar“) provincie Teherán, zodpovedný za zásah policajných síl a teda potláčanie demonštrácií. Za úlohu, ktorú zohral v represiách po voľbách, dostal v decembri 2010 ocenenie.

                     10.10.2011

                     54.

                     TAMADDON Morteza (alias: TAMADON Morteza)

                     miesto nar.: Shahr Kord-Isfahan
                     dátum nar.: 1959

                     Bývalý predseda teheránskej provinčnej rady pre verejnú bezpečnosť. Bývalý generálny guvernér Teheránskej provincie za IRGC. V rámci výkonu funkcie guvernéra a vedúceho teheránskej provinčnej rady pre verejnú bezpečnosť nesie celkovú zodpovednosť za všetky represívne aktivity IRGC v Teheránskej provincii vrátane zákrokov počas politických protestov od júna 2009. V súčasnosti člen univerzitnej rady na Technologickej univerzite Khajeha Nasireddina Tusiho.

                     10.10.2011

                     55.

                     ZEBHI Hossein

                     Sudca Najvyššieho súdu. Bývalý zástupca generálneho prokurátora Iránu. Zodpovedá za viaceré súdne prípady súvisiace s povolebnými protestmi.

                     10.10.2011

                     59.

                     BAKHTIARI Seyyed Morteza

                     miesto nar.: Mašhad (Irán)
                     dátum nar.: 1952

                     Zástupca správcu svätyne imáma Rezu. Bývalý úradník špeciálneho správneho súdu. V rokoch 2009 až 2013 minister spravodlivosti. Počas výkonu jeho funkcie ministra spravodlivosti podmienky vo väzniciach v Iráne klesli výrazne pod akceptované medzinárodné normy a rozmohlo sa zlé zaobchádzanie s väzňami. Okrem toho zohrával kľúčovú úlohu v zastrašovaní a prenasledovaní iránskej diaspóry tým, že informoval o zriadení špeciálneho súdu, ktorý bude príslušný pre konania s Iráncami žijúcimi v zahraničí. Pod jeho vedením došlo aj k prudkému nárastu počtu popráv v Iráne vrátane tajných popráv, ktoré vláda neoznámila, a popráv za trestné činy súvisiace s drogami.

                     10.10.2011

                     60.

                     HOSSEINI Dr Mohammad (alias: HOSSEYNI Dr Seyyed Mohammad; Seyed, Sayyed a Sayyid)

                     miesto nar.: Rafsanjan, Kerman
                     dátum nar.: 1961

                     Poradca bývalého prezidenta Mahmúda Ahmadínedžáda z hovorca politickej frakcie YEKTA, ktorá zastáva tvrdú líniu. Bývalý minister kultúry a islamskej cesty (2009 – 2013). Ako bývalý príslušník IRGC je spoluzodpovedný za represie voči novinárom.

                     10.10.2011

                     69.

                     MORTAZAVI Seyyed Solat

                     miesto nar.: Farsan, Čahármahál a Bachtiarí (juh) – (Irán)
                     dátum nar.: 1967

                     Bývalý starosta druhého najväčšieho mesta Iránu Mašhad, v ktorom pravidelne dochádza k verejným popravám. Bývalý námestník ministra vnútra pre politické záležitosti. Zodpovedal za riadenie útlaku osôb, ktoré vystupovali na obhajobu svojich legitímnych práv vrátane slobody prejavu. Neskôr vymenovaný za predsedu iránskej volebnej komisie pre parlamentné voľby v roku 2012 a prezidentské voľby v roku 2013.

                     23.3.2012

                     73.

                     FAHRADI Ali

                     Zástupca vedúceho inšpektorátu pre právne záležitosti a verejnú kontrolu na teheránskom ministerstve spravodlivosti. Bývalý prokurátor v Karadži. Zodpovedný za hrubé porušovanie ľudských práv vrátane súdnych procesov, v ktorých sa udelil trest smrti. Počas výkonu jeho funkcie prokurátora došlo v regióne Karadž k veľkému počtu popráv.

                     23.3.2012

                     75.

                     RAMEZANI Gholamhossein

                     Od roku 2011 riaditeľ spravodajskej služby na ministerstve obrany; od novembra 2009 do marca 2011: veliteľ spravodajskej služby Revolučných gárd; od marca 2008 do novembra 2009: zástupca veliteľa spravodajskej služby Revolučných gárd; od apríla 2006 do marca 2008: riaditeľ pre ochranu a spravodajskú činnosť Revolučných gárd. Zapojený do potláčania slobody prejavu, okrem iného svojim prepojením s osobami zodpovednými za zatýkanie blogerov/novinárov v roku 2004, a údajne zapojený so potláčania protestov po voľbách v roku 2009.

                     23.3.2012

                     82.

                     SARAFRAZ, Mohammad (Dr.) (alias: Haj-agha Sarafraz)

                     miesto nar.: Teherán
                     dátum nar.: okolo 1963
                     miesto pobytu: Teherán – pracovisko: centrála IRIB a PressTV, Teherán

                     Bývalý člen Najvyššej rady pre kybernetický priestor. Bývalý riaditeľ vysielacej spoločnosti Iránskej republiky – IRIB. Bývalý riaditeľ svetovej služby IRIB a Press TV, zodpovedný za všetky programové rozhodnutia. Úzko spätý s aparátom štátnej bezpečnosti. Pod jeho vedením Press TV a IRIB spolupracovali s iránskymi bezpečnostnými službami a prokurátormi na vysielaní vynútených priznaní väzňov vrátane priznania iránsko-kanadského novinára a filmára Maziara Bahariho v týždenníku „Iran Today“. Nezávislý regulátor v oblasti vysielania OFCOM udelil Press TV v Spojenom kráľovstve pokutu 100 000  GPB za to, že v roku 2011 odvysielala Bahariho priznanie, ktoré sa natočilo pod nátlakom vo väzení. Safaraz sa preto spája s porušovaním práva na riadny proces a spravodlivé súdne konanie.

                     12.3.2013

               Subjekty

                     Meno

                     Identifikačné údaje

                     Dôvody

                     Dátum zaradenia na zoznam

                     1.

                     Počítačová polícia

                     Miesto: Teherán, Irán
                     Webové sídlo: http://www.cyberpolice.ir

                     Iránska počítačová polícia, založená v januári 2011, je jednotka polície Islamskej iránskej republiky, na čele ktorej v tom čase (do začiatku roku 2015) stál Esmail Ahmadi-Moqaddam (zaradený na zoznam). Ahmadi-Moqaddam zdôraznil, že počítačová polícia bude bojovať s kontrarevolučnými a disidentskými skupinami, ktoré v roku 2009 využili internetové sociálne siete na rozpútanie protestov proti znovuzvoleniu prezidenta Mahmúda Ahmadinedžáda. V januári 2012 počítačová polícia vydala nové smernice pre internetové kaviarne, podľa ktorých používatelia musia poskytnúť osobné informácie, ktoré majitelia kaviarní budú uchovávať šesť mesiacov, ako aj záznamy o webových stránkach, ktoré navštívili. Podľa týchto pravidiel musia tiež majitelia kaviarní nainštalovať uzavretý kamerový systém (CCTV) a získané záznamy uchovávať šesť mesiacov. Podľa týchto nových pravidiel môžu orgány získať záznamy, pomocou ktorých vystopujú aktivistov, či kohokoľvek, koho považujú za hrozbu národnej bezpečnosti.
                     V júni 2012 iránske médiá oznámili, že počítačová polícia začne kroky na boj proti virtuálnym súkromným sieťam (VPNs). Počítačová polícia 30. októbra 2012 zatkla blogera Sattara Beheshtiho bez zatykača za „činnosť proti národnej bezpečnosti na sociálnych sieťach a Facebooku“. Behesti vo svojom blogu kritizoval iránsku vládu. Behestiho našli mŕtveho v jeho cele 3. novembra 2012 a predpokladá sa, že ho príslušníci počítačovej polície umučili na smrť.

                     12.3.2013“


title: Vykonávacie nariadenie Komisie (EÚ) 2018/1025 z 19. júla 2018, ktorým sa mení nariadenie Rady (ES) č. 1210/2003 o niektorých osobitných obmedzeniach hospodárskych a finančných vzťahov s Irakom

text:
               20.7.2018

               SK

               Úradný vestník Európskej únie

               L 184/1

         VYKONÁVACIE NARIADENIE KOMISIE (EÚ) 2018/1025
   z 19. júla 2018,
   ktorým sa mení nariadenie Rady (ES) č. 1210/2003 o niektorých osobitných obmedzeniach hospodárskych a finančných vzťahov s Irakom
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1210/2003 zo 7. júla 2003 o niektorých osobitných obmedzeniach hospodárskych a finančných vzťahov s Irakom, ktorým sa zrušuje nariadenie (ES) 2465/96 (1), a najmä na jeho článok 11 písm. b),
   keďže:

               (1)

               V prílohe III k nariadeniu (ES) č. 1210/2003 sa uvádza zoznam fyzických a právnických osôb, verejných inštitúcií, spoločností a agentúr a subjektov predchádzajúcej vlády Iraku, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov, ktoré boli umiestnené mimo Iraku k 22. máju 2003.

               (2)

               Dňa 13. júla 2018 sankčný výbor Bezpečnostnej rady OSN rozhodol o vypustení dvoch záznamov zo zoznamu osôb alebo subjektov, na ktoré by sa malo uplatňovať zmrazenie finančných prostriedkov a hospodárskych zdrojov.

               (3)

               Príloha III k nariadeniu (ES) č. 1210/2003 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha III k nariadeniu (ES) č. 1210/2003 sa mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. júla 2018

            Za Komisiu

            v mene predsedu

            vedúci Útvaru pre nástroje zahraničnej politiky

      (1)  Ú. v. EÚ L 169, 8.7.2003, s. 6.

      PRÍLOHA

         V prílohe III sa vypúšťajú tieto záznamy:

                                 „62.

                                 IRAQI LIFE INSURANCE COMPANY. Adresy: a) Aqaba Bin Nafie Square, P.O. Box 989, Baghdad, Iraq; b) P.O. Box 989, Karradah Al Sharkiya, Baghdad, Iraq.“

                                 „96.

                                 NATIONAL INSURANCE COMPANY [IRAQ]. Adresy: (a) Khullani Street, P.O. Box 248, Baghdad, Iraq; b) Aman Building, Khullani Square, Baghdad, Iraq.“


title: Vykonávacie nariadenie Komisie (EÚ) 2018/1026 z 19. júla 2018 o minimálnej predajnej cene sušeného odstredeného mlieka pre dvadsiatu druhú čiastkovú výzvu na predkladanie ponúk v rámci verejnej súťaže vyhlásenej vykonávacím nariadením (EÚ) 2016/2080

text:
               20.7.2018

               SK

               Úradný vestník Európskej únie

               L 184/3

         VYKONÁVACIE NARIADENIE KOMISIE (EÚ) 2018/1026
   z 19. júla 2018
   o minimálnej predajnej cene sušeného odstredeného mlieka pre dvadsiatu druhú čiastkovú výzvu na predkladanie ponúk v rámci verejnej súťaže vyhlásenej vykonávacím nariadením (EÚ) 2016/2080
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
   so zreteľom na vykonávacie nariadenie Komisie (EÚ) 2016/1240 z 18. mája 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o verejnú intervenciu a pomoc na súkromné skladovanie (2), a najmä na jeho článok 32,
   keďže:

               (1)

               Vykonávacím nariadením Komisie (EÚ) 2016/2080 (3) sa začal predaj sušeného odstredeného mlieka postupom verejného obstarávania.

               (2)

               Vzhľadom na ponuky prijaté na základe dvadsiatej druhej čiastkovej výzvy na predkladanie ponúk by sa mala stanoviť minimálna predajná cena.

               (3)

               Výbor pre spoločnú organizáciu poľnohospodárskych trhov nevydal stanovisko v lehote stanovenej jeho predsedom,

         PRIJALA TOTO NARIADENIE:
   Článok 1
   Pokiaľ ide o dvadsiatu druhú čiastkovú výzvu na predkladanie ponúk, ktorá sa týka predaja sušeného odstredeného mlieka v rámci verejnej súťaže vyhlásenej vykonávacím nariadením (EÚ) 2016/2080 a v prípade ktorej lehota na predkladanie ponúk skončila 17. júla 2018, minimálna predajná cena sa stanovuje na 112,50 EUR/100 kg.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. júla 2018

            Za Komisiu

            v mene predsedu

         Jerzy PLEWA

            generálny riaditeľ

            Generálne riaditeľstvo pre poľnohospodárstvo a rozvoj vidieka

      (1)  Ú. v. EÚ L 347, 20.12.2013, s. 671.

      (2)  Ú. v. EÚ L 206, 30.7.2016, s. 71.

      (3)  Vykonávacie nariadenie Komisie (EÚ) 2016/2080 z 25. novembra 2016, ktorým sa začína predaj sušeného odstredeného mlieka postupom verejného obstarávania (Ú. v. EÚ L 321, 29.11.2016, s. 45).


title: Vykonávacie nariadenie Komisie (EÚ) 2018/1060 z 26. júla 2018, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky trifloxystrobín a ktorým sa mení príloha k vykonávaciemu nariadeniu Komisie (EÚ) č. 540/2011 (Text s významom pre EHP)

text:
                  27.7.2018

                  SK

                  Úradný vestník Európskej únie

                  L 190/3

         VYKONÁVACIE NARIADENIE KOMISIE (EÚ) 2018/1060
         z 26. júla 2018,
         ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky trifloxystrobín a ktorým sa mení príloha k vykonávaciemu nariadeniu Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1,
         keďže:

                     (1)

                     Smernicou Komisie 2003/68/ES (2) sa trifloxystrobín zaradil ako účinná látka do prílohy I k smernici Rady 91/414/EHS (3).

                     (2)

                     Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

                     (3)

                     Platnosť schválenia účinnej látky trifloxystrobín v zmysle časti A prílohy k vykonávaciemu nariadeniu (EÚ) č. 540/2011 uplynie 31. júla 2018.

                     (4)

                     Žiadosť o obnovenie schválenia trifloxystrobínu bola predložená v súlade s článkom 1 vykonávacieho nariadenia Komisie (EÚ) č. 844/2012 (5) v lehote stanovenej v uvedenom článku.

                     (5)

                     Žiadateľ predložil doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.

                     (6)

                     Spravodajský členský štát vypracoval hodnotiacu správu o obnovení schválenia na základe konzultácie so spoluspravodajským členským štátom a 29. septembra 2016 ju predložil Európskemu úradu pre bezpečnosť potravín (ďalej len „úrad“) a Komisii.

                     (7)

                     Úrad postúpil hodnotiacu správu o obnovení schválenia žiadateľovi a členským štátom na pripomienkovanie a prijaté pripomienky postúpil Komisii. Úrad takisto sprístupnil doplňujúcu súhrnnú dokumentáciu verejnosti.

                     (8)

                     Úrad oznámil 19. septembra 2017 Komisii svoj záver (6) o tom, či možno očakávať, že trifloxystrobín bude spĺňať kritériá schválenia stanovené v článku 4 nariadenia (ES) č. 1107/2009. Komisia predložila 23. marca 2018 návrh správy o obnovení schválenia trifloxystrobínu Stálemu výboru pre rastliny, zvieratá, potraviny a krmivá.

                     (9)

                     Žiadateľ mal možnosť predložiť pripomienky k návrhu správy o obnovení schválenia.

                     (10)

                     V prípade jedného alebo viacerých reprezentatívnych použití minimálne jedného prípravku na ochranu rastlín s obsahom danej účinnej látky sa dospelo k záveru, že kritériá schválenia uvedené v článku 4 nariadenia (ES) č. 1107/2009 sú splnené.

                     (11)

                     Preto je vhodné schválenie trifloxystrobínu obnoviť.

                     (12)

                     Posúdenie rizika v prípade obnovenia schválenia trifloxystrobínu vychádza z obmedzeného počtu reprezentatívnych použití, čím sa však neobmedzujú použitia, pri ktorých možno prípravky na ochranu rastlín s obsahom trifloxystrobínu autorizovať. Preto je vhodné nezachovať obmedzenie týkajúce sa použitia len ako fungicídu.

                     (13)

                     V súlade s článkom 14 ods. 1 nariadenia (ES) č. 1107/2009 v spojení s jeho článkom 6 a vzhľadom na súčasné vedecké a technické poznatky je však potrebné stanoviť určité podmienky a obmedzenia. Je najmä vhodné požadovať ďalšie potvrdzujúce informácie.

                     (14)

                     Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.

                     (15)

                     Toto nariadenie by vzhľadom na skutočnosť, že súčasné schválenie trifloxystrobínu platí do 31. júla 2018, malo nadobudnúť účinnosť čo najskôr.

                     (16)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Obnovenie schválenia účinnej látky
            Schválenie účinnej látky trifloxystrobín sa obnovuje v súlade s prílohou I.

            Článok 2
            Zmeny vykonávacieho nariadenia (EÚ) č. 540/2011
            Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.

            Článok 3
            Nadobudnutie účinnosti a dátum uplatňovania
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 1. augusta 2018.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. júla 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 309, 24.11.2009, s. 1.

            (2)  Smernica Komisie 2003/68/ES z 11. júla 2003, ktorou sa mení a dopĺňa smernica Rady 91/414/EHS z dôvodu zaradenia nasledujúcich účinných látok: trifloxystrobín, carfentrazon-etyl, mesotrion, fenamidon a isoxaflutol (Ú. v. EÚ L 177, 16.7.2003, s. 12).

            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

            (6)  Vestník EFSA (EFSA Journal) (2017) 15(9):4980. K dispozícii online: www.efsa.europa.eu.

            PRÍLOHA I

                        Bežný názov, identifikačné čísla

                        Názov IUPAC

                        Čistota (1)

                        Dátum schválenia

                        Koniec platnosti schválenia

                        Osobitné ustanovenia

                        trifloxystrobín
                        CAS č. 141517-21-7
                        CIPAC č. 617

                        O-metyl-(E)-α-(metoxyimino)-2-{[(E)-({1-[3-(trifluórmetyl)fenyl]etylidén}amino)oxy]metyl}benzén-1-acetát

                        ≥ 975 g/kg
                        AE 1344136 (max. 4 g/kg)

                        1. augusta 2018

                        31. júla 2033

                        Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o trifloxystrobíne, a najmä jej dodatky I a II.
                        Pri tomto celkovom hodnotení musia členské štáty venovať osobitnú pozornosť:

                                    —

                                    ochrane podzemných vôd, ak sa účinná látka používa v oblastiach s citlivými pôdnymi a/alebo klimatickými podmienkami,

                                    —

                                    ochrane vodných organizmov, včiel a rybožravých vtákov a cicavcov.

                              V podmienkach používania sa musia podľa potreby uviesť opatrenia na zmiernenie rizika.
                        Žiadateľ musí predložiť Komisii, členským štátom a úradu potvrdzujúce informácie, pokiaľ ide o:

                                    1.

                                    relevantnosť metabolitov, ktoré sa môžu vyskytnúť v podzemných vodách, pričom zohľadní všetky príslušné klasifikácie trifloxystrobínu v súlade s nariadením Európskeho parlamentu a Rady (ES) č. 1272/2008 (2), najmä ako reprodukčne toxickej látky kategórie 2;

                                    2.

                                    vplyv procesov úpravy vody na charakter rezíduí prítomných v povrchových a podzemných vodách pri získavaní pitnej vody.

                              Žiadateľ predloží informácie požadované v bode 1 do jedného roka po tom, čo sa na webovej stránke Európskej chemickej agentúry (ECHA) uverejní stanovisko k trifloxystrobínu prijaté Výborom pre hodnotenie rizík agentúry ECHA v súlade s článkom 37 ods. 4 nariadenia (ES) č. 1272/2008.
                        Žiadateľ predloží informácie požadované v bode 2 do dvoch rokov po tom, čo Komisia zverejní usmerňujúci dokument o hodnotení vplyvu procesov úpravy vody na charakter rezíduí prítomných v povrchových a podzemných vodách.

               (1)  Ďalšie podrobnosti o identite a špecifikácii účinnej látky sú uvedené v revíznej správe.

               (2)  Nariadenie Európskeho parlamentu a Rady (ES) č. 1272/2008 z 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. ES L 353, 31. 12.2008, s.1)

            PRÍLOHA II
            Príloha k vykonávaciemu nariadeniu (EÚ) č. 540/2011 sa mení takto:

                        1.

                        V časti A sa vypúšťa položka 59 týkajúca sa trifloxystrobínu;

                        2.

                        V časti B sa dopĺňa táto položka:

                                    Číslo

                                    Bežný názov, identifikačné čísla

                                    Názov IUPAC

                                    Čistota (1)

                                    Dátum schválenia

                                    Koniec platnosti schválenia

                                    Osobitné ustanovenia

                                    „124

                                    trifloxystrobín
                                    CAS č. 141517-21-7
                                    CIPAC č. 617

                                    O-metyl-(E)-α-(metoxyimino)-2-{[(E)-({1-[3-(trifluórmetyl)fenyl]etylidén}amino)oxy]metyl}benzén-1-acetát

                                    ≥ 975 g/kg
                                    AE 1344136 (max. 4 g/kg)

                                    1. augusta 2018

                                    31. júla 2033

                                    Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o trifloxystrobíne, a najmä jej dodatky I a II.
                                    Pri tomto celkovom hodnotení musia členské štáty venovať osobitnú pozornosť:

                                                —

                                                ochrane podzemných vôd, ak sa účinná látka používa v oblastiach s citlivými pôdnymi a/alebo klimatickými podmienkami,

                                                —

                                                ochrane vodných organizmov, včiel a rybožravých vtákov a cicavcov.

                                          V podmienkach používania sa musia podľa potreby uviesť opatrenia na zmiernenie rizika.
                                    Žiadateľ musí predložiť Komisii, členským štátom a úradu potvrdzujúce informácie, pokiaľ ide o:

                                                1.

                                                relevantnosť metabolitov, ktoré sa môžu vyskytnúť v podzemných vodách, pričom zohľadní všetky príslušné klasifikácie trifloxystrobínu v súlade s nariadením (ES) č. 1272/2008, najmä ako reprodukčne toxickej látky kategórie 2;

                                                2.

                                                vplyv procesov úpravy vody na charakter rezíduí prítomných v povrchových a podzemných vodách pri získavaní pitnej vody z povrchových a podzemných vôd.

                                          Žiadateľ predloží informácie požadované v bode 1 do jedného roka po tom, čo sa na webovej stránke Európskej chemickej agentúry (ECHA) uverejní stanovisko k trifloxystrobínu prijaté Výborom pre hodnotenie rizík agentúry ECHA v súlade s článkom 37 ods. 4 nariadenia (ES) č. 1272/2008.
                                    Žiadateľ predloží informácie požadované v bode 2 do dvoch rokov po tom, čo Komisia zverejní usmerňujúci dokument o hodnotení vplyvu procesov úpravy vody na charakter rezíduí prítomných v povrchových a podzemných vodách.“

               (1)  Ďalšie podrobnosti o identite a špecifikácii účinnej látky sú uvedené v revíznej správe.


title: Vykonávacie nariadenie Komisie (EÚ) 2018/1130 z 13. augusta 2018, ktorým sa schvaľuje cypermetrín ako existujúca účinná látka na používanie v biocídnych výrobkoch typu 18 (Text s významom pre EHP)

text:
                  14.8.2018

                  SK

                  Úradný vestník Európskej únie

                  L 205/8

         VYKONÁVACIE NARIADENIE KOMISIE (EÚ) 2018/1130
         z 13. augusta 2018,
         ktorým sa schvaľuje cypermetrín ako existujúca účinná látka na používanie v biocídnych výrobkoch typu 18
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,
         keďže:

                     (1)

                     Delegovaným nariadením Komisie (EÚ) č. 1062/2014 (2) sa stanovuje zoznam existujúcich účinných látok, ktoré sa majú vyhodnotiť z hľadiska ich prípadného schválenia na používanie v biocídnych výrobkoch. Tento zoznam obsahuje aj cypermetrín.

                     (2)

                     Cypermetrín bol vyhodnotený z hľadiska použitia vo výrobkoch typu 18 (insekticídy, akaricídy a výrobky na ochranu proti iným článkonožcom) opísaných v prílohe V k nariadeniu (EÚ) č. 528/2012.

                     (3)

                     Belgicko bolo určené ako spravodajský členský štát a jeho hodnotiaci príslušný orgán 15. apríla 2015 predložil hodnotiacu správu spolu s jej odporúčaniami.

                     (4)

                     Výbor pre biocídne výrobky v súlade s článkom 7 ods. 2 delegovaného nariadenia (EÚ) č. 1062/2014 sformuloval 5. mája 2017 stanovisko Európskej chemickej agentúry, v ktorom zohľadnil závery hodnotiaceho príslušného orgánu (3).

                     (5)

                     Na základe uvedeného stanoviska možno predpokladať, že biocídne výrobky typu 18 s obsahom cypermetrínu spĺňajú kritériá podľa článku 19 ods. 1 písm. b) nariadenia (EÚ) č. 528/2012, pokiaľ sú splnené určité špecifikácie a podmienky týkajúce sa ich použitia.

                     (6)

                     Preto je vhodné schváliť cypermetrín na používanie v biocídnych výrobkoch typu 18, ak spĺňajú určité špecifikácie a podmienky.

                     (7)

                     Okrem toho bola v skríningovej štúdii, ktorú pri vypracúvaní posúdenia vplyvu vykonala Komisia v súvislosti s rôznymi možnosťami stanovenia kritérií na identifikáciu endokrinných disruptorov, zistená potreba ďalej skúmať potenciál cypermetrínu pôsobiť ako endokrinný disruptor (4). Posúdenie možných vlastností cypermetrínu súvisiacich s jeho schopnosťou pôsobiť ako endokrinný disruptor sa vykoná aj v kontexte nariadenia Európskeho parlamentu a Rady (ES) č. 1107/2009 (5) a jeho závery sa očakávajú do konca roka 2018. V závislosti od výsledku uvedeného posúdenia Komisia zváži potrebu preskúmať schválenie cypermetrínu ako účinnej látky na používanie v biocídnych výrobkoch v súlade s článkom 15 nariadenia (EÚ) č. 528/2012.

                     (8)

                     Schváleniu účinnej látky by malo predchádzať primerané obdobie, aby zainteresované strany mohli prijať prípravné opatrenia potrebné na splnenie nových požiadaviek.

                     (9)

                     Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,

               PRIJALA TOTO NARIADENIE:

            Článok 1
            Cypermetrín sa schvaľuje ako účinná látka na používanie v biocídnych výrobkoch typu 18, ak spĺňajú špecifikácie a podmienky stanovené v prílohe.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. augusta 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 167, 27.6.2012, s. 1.

            (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).

            (3)  Stanovisko Výboru pre biocídne výrobky k žiadosti o schválenie účinnej látky cypermetrín, typ výrobku: PT 18, ECHA/BPC/153/2017, prijaté 5. mája 2017.

            (4)  COM (2016) 350 final.

            (5)  Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).

            PRÍLOHA

                        Bežný názov

                        Názov IUPAC
                        Identifikačné čísla

                        Minimálny stupeň čistoty účinnej látky (1)

                        Dátum schválenia

                        Dátum skončenia platnosti schválenia

                        Typ produktu

                        Osobitné podmienky

                        Cypermetrín

                        Názov IUPAC:
                        Cypermetrín cis:trans 40:60; (RS)-α-kyano-3-fenoxybenzyl-(1RS)-cis, trans-3-(2,2-dichlórvinyl)-2,2-dimetylcyklopropánkarboxylát
                        Číslo EC: 257-842-9
                        Číslo CAS: 52315-07-8

                        ≥ 92 % hm. %
                        Pomer izomérov: cis:trans 40:60

                        1. jún 2020

                        31. máj 2030

                        18

                        Biocídnym výrobkom sa autorizácie udeľujú v prípade splnenia týchto podmienok:

                                    1.

                                    V rámci hodnotenia výrobku sa osobitná pozornosť musí venovať expozíciám, rizikám a účinnosti v súvislosti s každým použitím, na ktoré sa vzťahuje žiadosť o autorizáciu, no ktoré nie je predmetom hodnotenia rizika účinnej látky na úrovni Únie.

                                    2.

                                    Vzhľadom na riziká zistené v prípade hodnotených použití sa pri hodnotení výrobkov musí venovať osobitná pozornosť:

                                                a)

                                                profesionálnym používateľom;

                                                b)

                                                sekundárnej expozícii dojčiat a batoliat;

                                                c)

                                                povrchovej vode, pokiaľ ide o:

                                                            i)

                                                            povrchovú aplikáciu v interiéri a

                                                            ii)

                                                            aplikáciu na vonkajšie a obvodové steny v mestských oblastiach;

                                                d)

                                                pôde, pokiaľ ide o:

                                                            i)

                                                            povrchovú aplikáciu v interiéri;

                                                            ii)

                                                            aplikáciu na vonkajšie steny v mestských a vidieckych oblastiach a

                                                            iii)

                                                            aplikáciu na obvodové steny vo vidieckych oblastiach;

                                                e)

                                                sedimentom, pokiaľ ide o:

                                                            i)

                                                            povrchovú aplikáciu, chemickú bariéru, ako aj ošetrenie štrbín a trhlín v interiéri a

                                                            ii)

                                                            aplikáciu na vonkajšie a obvodové steny v mestských oblastiach;

                                                f)

                                                podzemným vodám, pokiaľ ide o aplikáciu na vonkajšie a obvodové steny v mestských oblastiach.

                                    3.

                                    V prípade výrobkov, ktoré môžu viesť k rezíduám v potravinách či krmivách, sa musí overiť potreba stanoviť nové maximálne hladiny rezíduí (MRL), resp. zmeniť existujúce MRL v súlade s nariadením Európskeho parlamentu a Rady (ES) č. 470/2009 (2) alebo nariadením Európskeho parlamentu a Rady (ES) č. 396/2005 (3), a prijmú sa vhodné opatrenia na zmiernenie rizika, ktorými sa zabezpečí, že nedôjde k prekročeniu uplatniteľných MRL.

               (1)  Čistota uvedená v tomto stĺpci predstavuje minimálny stupeň čistoty hodnotenej účinnej látky. Účinná látka vo výrobku uvádzanom na trh sa môže vyznačovať rovnakou alebo inou čistotou, ak bola preukázaná jej technická ekvivalencia s vyhodnotenou účinnou látkou.

               (2)  Nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (Ú. v. EÚ L 152, 16.6.2009, s. 11).

               (3)  Nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v. EÚ L 70, 16.3.2005, s. 1).


title: Vykonávacie nariadenie Komisie (EÚ) 2018/1132 z 13. augusta 2018, ktorým sa povoľuje zmena názvu a špecifických požiadaviek na označovanie novej potraviny syntetický zeaxantín podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470 (Text s významom pre EHP)

text:
                  14.8.2018

                  SK

                  Úradný vestník Európskej únie

                  L 205/15

         VYKONÁVACIE NARIADENIE KOMISIE (EÚ) 2018/1132
         z 13. augusta 2018,
         ktorým sa povoľuje zmena názvu a špecifických požiadaviek na označovanie novej potraviny syntetický zeaxantín podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 12,
         keďže:

                     (1)

                     V nariadení (EÚ) 2015/2283 sa stanovuje, že na trh v Únii možno umiestňovať iba nové potraviny, ktoré sú povolené a zaradené do únijného zoznamu.

                     (2)

                     Podľa článku 8 nariadenia (EÚ) 2015/2283 bolo prijaté vykonávacie nariadenie Komisie (EÚ) 2017/2470 (2), ktorým sa zriaďuje únijný zoznam povolených nových potravín.

                     (3)

                     Podľa článku 12 nariadenia (EÚ) 2015/2283 má Komisia predložiť návrh vykonávacieho aktu, ktorým sa povoľuje umiestnenie novej potraviny na trh Únie a aktualizuje únijný zoznam.

                     (4)

                     Prírodný zeaxantín je súčasťou bežnej ľudskej stravy, keďže sa nachádza v mnohých druhoch ovocia a zelenej zeleniny, ako aj vo vaječnom žĺtku. V súčasnosti sa používa aj vo výživových doplnkoch, ktoré sú v smernici Európskeho parlamentu a Rady 2002/46/ES nesprávne vymedzené ako „potravinové doplnky“ (3).

                     (5)

                     Vykonávacím rozhodnutím Komisie 2013/49/EÚ (4) sa v súlade s nariadením Európskeho parlamentu a Rady (ES) č. 258/97 (5) povolilo umiestnenie syntetického zeaxantínu ako novej zložky potravín na trh vo výživových doplnkoch na úrovni maximálneho príjmu do 2 mg za deň. Názov syntetického zeaxantínu povoleného vykonávacím rozhodnutím 2013/49/EÚ sa na etikete potravín, ktoré ho obsahujú, označuje ako „syntetický zeaxantín“.

                     (6)

                     Spoločnosť DSM Nutritional Products Europe (ďalej len „žiadateľ“) predložila 23. februára 2018 v zmysle článku 10 ods. 1 nariadenia (EÚ) 2015/2283 Komisii žiadosť o povolenie zmeny názvu a špecifických požiadaviek na označovanie syntetického zeaxantínu. Podľa žiadosti sa má vypustiť výraz „syntetický“ z názvu novej potraviny zahrnutej v únijnom zozname a z označenia potravín, ktoré ju obsahujú.

                     (7)

                     Žiadateľ považuje zmenu názvu a požiadaviek na označovanie zeaxantínu za nevyhnutnú na zmiernenie prípadného negatívneho hospodárskeho vplyvu, ktorý môže zapríčiniť použitie výrazu „syntetický“ na označení výživových doplnkov obsahujúcich syntetický zeaxantín pre jeho negatívnu konotáciu. Žiadateľ ďalej tvrdí, že hospodárske subjekty, ktoré umiestňujú na trh výživové doplnky obsahujúce povolené syntetické nové potraviny bez výrazu „syntetický“ na ich označení, sa s takýmto negatívnym hospodárskym vplyvom pravdepodobne nestretávajú.

                     (8)

                     Existujú mnohé syntetické látky, ktoré sú v súčasnosti povolené a zahrnuté v únijnom zozname nových potravín a ku ktorým existujú obdobné látky prírodného pôvodu, pričom sa obe formy používajú vo výživových doplnkoch. Tieto syntetické látky sa však nenazývajú syntetické v únijnom zozname ani sa tak neoznačujú. Zmena názvu a označenia syntetického zeaxantínu zabezpečí súlad s názvom a označením uvedených syntetických látok.

                     (9)

                     Nedôjde k žiadnym zmenám v navrhovaných spôsoboch a množstvách použitia zeaxantínu, ak sa používa ako zložka vo výživových doplnkoch, a bezpečnostné úvahy, na základe ktorých sa podporilo povolenie syntetického zeaxantínu vykonávacím rozhodnutím 2013/49/EÚ, ostávajú platné, preto táto zmena nepredstavuje žiadne obavy z hľadiska bezpečnosti. Vzhľadom na tieto legitímne faktory sú navrhované zmeny v súlade s článkom 12 ods. 1 nariadenia (EÚ) 2015/2283.

                     (10)

                     Vykonávanie nových požiadaviek na označovanie v súlade s týmto vykonávacím nariadením by mohlo priniesť zmeny pre hospodárske subjekty, ktoré v súčasnosti uvádzajú syntetický zeaxantín na trh. Preto je vhodné stanoviť prechodné obdobie.

                     (11)

                     V smernici 2002/46/ES sa stanovujú požiadavky týkajúce sa výživových doplnkov. Zmena názvu a špecifických požiadaviek na označovanie zeaxantínu by sa mala povoliť bez toho, aby boli dotknuté ustanovenia uvedenej smernice.

                     (12)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1

               1.   Zápis v únijnom zozname povolených nových potravín, ako sa stanovuje v článku 8 nariadenia (EÚ) 2015/2283, ktorý sa týka látky zeaxantín, sa mení v súlade s prílohou k tomuto nariadeniu.

               2.   Zápis v únijnom zozname uvedenom v odseku 1 musí zahŕňať podmienky používania a požiadavky na označovanie stanovené v prílohe k tomuto nariadeniu.

               3.   Povolenie stanovené v tomto článku nemá vplyv na ustanovenia smernice 2002/46/ES.

            Článok 2
            Príloha k vykonávaciemu nariadeniu (EÚ) 2017/2470 sa mení v súlade s prílohou k tomuto nariadeniu.

            Článok 3
            Výživové doplnky, ktoré obsahujú syntetický zeaxantín a sú v súlade s nariadením (EÚ) 2015/2283 v znení platnom pred nadobudnutím účinnosti tohto nariadenia, sa môžu umiestňovať na trh do 3. septembra 2019 a môžu zostať na trhu až do vyčerpania zásob.

            Článok 4
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. augusta 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 327, 11.12.2015, s. 1.

            (2)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).

            (3)  Smernica Európskeho parlamentu a Rady 2002/46/ES z 10. júna 2002 o aproximácii právnych predpisov členských štátov týkajúcich sa potravinových doplnkov (Ú. v. ES L 183, 12.7.2002, s. 51).

            (4)  Vykonávacie rozhodnutie Komisie 2013/49/EÚ z 22. januára 2013, ktorým sa povoľuje umiestnenie syntetického zeaxantínu ako novej zložky potravín na trh v súlade s nariadením Európskeho parlamentu a Rady (ES) č. 258/97 (Ú. v. EÚ L 21, 24.1.2013, s. 32).

            (5)  Nariadenie Európskeho parlamentu a Rady (ES) č. 258/97 o nových potravinách a nových prídavných látkach (Ú. v. ES L 43, 14.2.1997, s. 1).

            PRÍLOHA
            V tabuľke 1 (Povolené nové potraviny) prílohy k vykonávaciemu nariadeniu (EÚ) 2017/2470 sa zápis týkajúci sa „zeaxantínu“ nahrádza takto:

                           Povolená nová potravina

                           Podmienky, za ktorých možno novú potravinu používať

                           Doplňujúce špecifické požiadavky na označovanie

                           „Zeaxantín

                              Konkrétna kategória potravín

                              Najvyššie prípustné množstvá

                           Názov novej potraviny na označení potravín, ktoré ju obsahujú, je ‚zeaxantín‘.“

                           Výživové doplnky v smernici 2002/46/ES nesprávne vymedzené ako ‚potravinové doplnky‘

                           2 mg/deň